ระเบียบกรมการศาสนาว่าด้วยกองทุนส่งเสริมการเผยแผ่พระพุทธศาสนาเฉลิมพระเกียรติ 80 พรรษา พ.ศ. 2551

ระเบียบกรมการศาสนา
ว่าด้วยกองทุนส่งเสริมการเผยแผ่พระพุทธศาสนาเฉลิมพระเกียรติ
๘๐ พรรษา
พ.ศ. ๒๕๕๑[๑]

โดยที่คณะรัฐมนตรีในคราวประชุมเมื่อวันที่
๑๒ มิถุนายน ๒๕๕๐
อนุมัติให้จัดตั้งกองทุนส่งเสริมการเผยแผ่พระพุทธศาสนาเฉลิมพระเกียรติ ๘๐ พรรษา
ไว้ในพระราชบัญญัติงบประมาณรายจ่ายประจำปี พ.ศ. ๒๕๕๑
เพื่อใช้ในการดำเนินการบริหารจัดการส่งเสริมการเผยแผ่พระพุทธศาสนา

เพื่อให้การดำเนินการบริหารและจัดการกองทุนดังกล่าวดำเนินไปด้วยความเรียบร้อยกรมการศาสนาโดยความเห็นชอบของกระทรวงการคลัง
จึงวางระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบกรมการศาสนา
ว่าด้วยกองทุนส่งเสริมการเผยแผ่พระพุทธศาสนาเฉลิมพระเกียรติ ๘๐ พรรษา พ.ศ. ๒๕๕๑

ข้อ
๒  ระเบียบนี้ให้ใช้บังคับตั้งแต่บัดนี้เป็นต้นไป

ข้อ
๓  ให้อธิบดีกรมการศาสนารักษาการตามระเบียบนี้และให้มีอำนาจในการวินิจฉัยชี้ขาดปัญหาเกี่ยวกับการปฏิบัติตามระเบียบนี้

หมวด ๑
ข้อความทั่วไป

ข้อ
๔  ในระเบียบนี้
กองทุน หมายความว่า
กองทุนส่งเสริมการเผยแผ่พระพุทธศาสนาเฉลิมพระเกียรติ ๘๐ พรรษา
คณะกรรมการ หมายความว่า
คณะกรรมการกองทุนส่งเสริมการเผยแผ่พระพุทธศาสนาเฉลิมพระเกียรติ ๘๐ พรรษา
ประธานกรรมการ หมายความว่า
ประธานคณะกรรมการกองทุนส่งเสริมการเผยแผ่พระพุทธศาสนาเฉลิมพระเกียรติ ๘๐ พรรษา
เลขานุการ หมายความว่า
เลขานุการคณะกรรมการกองทุนส่งเสริมการเผยแผ่พระพุทธศาสนาเฉลิมพระเกียรติ ๘๐ พรรษา

หมวด ๒
กองทุนส่งเสริมการเผยแผ่พระพุทธศาสนาเฉลิมพระเกียรติ
๘๐ พรรษา

ข้อ
๕  ให้จัดตั้งกองทุนขึ้นกองทุนหนึ่ง
เรียกว่า กองทุนส่งเสริมการเผยแผ่พระพุทธศาสนาเฉลิมพระเกียรติ ๘๐ พรรษา ในกรมการศาสนา กระทรวงวัฒนธรรม

ข้อ
๖  กองทุนมีวัตถุประสงค์ ดังต่อไปนี้
(๑) เพื่อเฉลิมพระเกียรติพระบาทสมเด็จพระเจ้าอยู่หัว เนื่องในวโรกาสทรงเจริญพระชนมพรรษา
๘๐ พรรษา
(๒)
เพื่อใช้ดอกผลของเงินทุนในการบริหารจัดการส่งเสริมให้พระสงฆ์และพุทธบริษัทไปประกอบศาสนกิจ
ณ สังเวชนียสถาน ๔ ตำบล
เพื่อประโยชน์ในการเผยแผ่พระพุทธศาสนาโดยเฉพาะพระคุณเจ้าผู้ประกอบคุณงามความดีต่อประเทศชาติ
เพื่อให้เป็นรางวัลชีวิตและเพื่อใช้เงินต้นในกรณีจำเป็น
(๓) เพื่อสร้างความสมัครสมานสามัคคีให้กับคนในชาติ
ให้เกิดความรู้สึกว่าได้รับการสนับสนุนจากรัฐอย่างเสมอภาคโดยไม่เลือกลัทธิศาสนา
หากแต่ทุกศาสนามีสิทธิได้รับการดูแลอย่างทัดเทียมกัน
(๔) เพื่อเป็นการน้อมฯ รับสนองต่อพระราชปณิธาน
พระบาทสมเด็จพระเจ้าอยู่หัวที่ทรงมีพระเมตตาในการสถาปนาจัดตั้งกองทุนเผยแผ่พระธรรมในพระพุทธศาสนาตามพระราชประสงค์เฉลิมพระเกียรติในวโรกาสทรงเจริญพระชนมพรรษา
๗๒ พรรษา
(๕) สนับสนุนการดำเนินการในกิจกรรมการเผยแผ่พระพุทธศาสนา

ข้อ
๗  กองทุนประกอบด้วยเงินและทรัพย์สินดังนี้
(๑) เงินทุนประเดิมที่รัฐบาลจัดสรรให้จากงบประมาณรายจ่ายประจำปี
(๒) เงินอุดหนุนที่รัฐบาลจัดสรรให้จากงบประมาณรายจ่ายประจำปี
(๓) เงินหรือทรัพย์สินที่มีผู้มอบให้
(๔) เงินรายได้อื่น ๆ เช่น ดอกผลและรายได้ของกองทุน

ข้อ
๘  เงินกองทุนให้นำไปใช้จ่ายได้ตามวัตถุประสงค์ในข้อ
๖ ดังนี้
(๑) เป็นค่าใช้จ่ายในการดำเนินงานและบริหารกองทุน
(๒)
ค่าใช้จ่ายอื่นที่เกี่ยวกับหรือเกี่ยวเนื่องกับการจัดกิจกรรมกองทุนตามที่คณะกรรมการกำหนด

หมวด ๓
คณะกรรมการกองทุน

ข้อ
๙  ให้มีคณะกรรมการกองทุนส่งเสริมการเผยแผ่พระพุทธศาสนาเฉลิมพระเกียรติ
๘๐ พรรษา ประกอบด้วย อธิบดีกรมการศาสนา เป็นประธานกรรมการ รองอธิบดีกรมการศาสนา เป็นรองประธานกรรมการ
ผู้แทนสำนักงบประมาณ ผู้แทนกรมบัญชีกลาง ผู้ทรงคุณวุฒิจำนวนสามคน ผู้อำนวยการกองศาสนูปถัมภ์
เลขานุการกรมการศาสนา เป็นกรรมการ ผู้อำนวยการสำนักพัฒนาคุณธรรมจริยธรรม
เป็นกรรมการและเลขานุการ
และกรมการศาสนาเป็นผู้คัดเลือกข้าราชการกรมการศาสนาจำนวนสามคน
เป็นกรรมการและผู้ช่วยเลขานุการ

ข้อ
๑๐  การแต่งตั้งกรรมการผู้ทรงคุณวุฒิ
ให้ประธานกรรมการแต่งตั้งจากผู้ทรงคุณวุฒิด้านการเผยแผ่พระพุทธศาสนา
ด้านการเงินหรือด้านกฎหมาย โดยให้มีวาระการดำรงตำแหน่งสองปีและ
เมื่อพ้นตำแหน่งแล้วอาจได้รับการคัดเลือกอีกได้
แต่ดำรงตำแหน่งได้ไม่เกินสองวาระติดต่อกัน

ข้อ
๑๑  นอกจากการพ้นจากตำแหน่งตามวาระ
ตามข้อ ๑๐ กรรมการผู้ทรงคุณวุฒิพ้นจากตำแหน่งเมื่อ
(๑) ตาย
(๒) ลาออก
(๓) เป็นบุคคลล้มละลาย
(๔) กรรมการมีมติให้ออกด้วยคะแนนเสียงสามในสี่ของจำนวนกรรมการทั้งหมดที่มีอยู่ให้ถอดถอนออกจากตำแหน่งโดยเหตุเพราะความประพฤติเสื่อมเสีย
(๕) ได้รับโทษจำคุกโดยคำพิพากษาถึงที่สุดให้จำคุก
(๖) เป็นคนไร้ความสามารถหรือเสมือนไร้ความสามารถ

ข้อ
๑๒  ในกรณีที่กรรมการผู้ทรงคุณวุฒิพ้นจากตำแหน่งก่อนวาระ
ให้ประธานกรรมการแต่งตั้งกรรมการผู้ทรงคุณวุฒิแทนตำแหน่งที่ว่างลงได้และให้ผู้ได้รับแต่งตั้งนั้นอยู่ในตำแหน่งเท่ากับวาระที่เหลืออยู่ของกรรมการผู้ทรงคุณวุฒิซึ่งได้แต่งตั้งไว้แล้วนั้น
เว้นแต่เหลือระยะเวลาน้อยกว่าเก้าสิบวัน 

ข้อ
๑๓  การประชุมของคณะกรรมการ
ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
จึงจะเป็นองค์ประชุม
ให้ประธานกรรมการเป็นประธานในที่ประชุม
ถ้าประธานกรรมการไม่อยู่ในที่ประชุมหรือไม่สามารถปฏิบัติหน้าที่ได้
ให้รองประธานกรรมการทำหน้าที่แทน ถ้าไม่มีรองประธานกรรมการหรือมีแต่ไม่สามารถปฏิบัติหน้าที่ได้
ให้กรรมการที่มาประชุมเลือกกรรมการคนหนึ่งทำหน้าที่เป็นประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีหนึ่งเสียงในการลงคะแนน ถ้าคะแนนเสียงเท่ากัน
ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด
กรรมการผู้ใดมีส่วนได้เสียเป็นส่วนตัวในเรื่องใด
ห้ามมิให้เข้าร่วมพิจารณาและออกเสียงในเรื่องนั้น

ข้อ
๑๔  ให้คณะกรรมการมีอำนาจหน้าที่
ดังต่อไปนี้
(๑)
พิจารณาอนุมัติแผนงานและการใช้จ่ายเงินให้เป็นไปตามวัตถุประสงค์ของกองทุน
(๒)
กำหนดข้อบังคับ คำสั่ง แนวปฏิบัติหรือมาตรการใด ๆ
ในการดำเนินกิจการเกี่ยวกับกองทุน
รวมทั้งการใช้เงินต้นในกรณีจำเป็นในการส่งเสริมให้พระสงฆ์และพุทธบริษัทไปประกอบศาสนกิจ
ณ สังเวชนียสถาน ๔ ตำบล
(๓)
กำหนดหลักเกณฑ์และวิธีการในการบริหารเงินกองทุน รวมถึงเกณฑ์การพิจารณาคัดเลือกพระสงฆ์และพุทธบริษัทที่จะไปประกอบศาสนกิจ
ณ สังเวชนียสถาน ๔ ตำบล
(๔)
ติดตามและประเมินผลโครงการหรือกิจกรรมที่ได้รับการอุดหนุน
(๕)
ดำเนินการอื่นใดที่เกี่ยวเนื่องกับวัตถุประสงค์ของกองทุน

ข้อ
๑๕  คณะกรรมการจะแต่งตั้งคณะอนุกรรมการเพื่อพิจารณาหรือปฏิบัติงานอย่างใดอย่างหนึ่งตามที่คณะกรรมการมอบหมายก็ได้และให้นำความในข้อ
๑๓ มาใช้บังคับโดยอนุโลม

หมวด ๔
การบริหารกองทุน

ข้อ
๑๖  ให้กรมการศาสนาเปิดบัญชีเงินฝากไว้ที่กรมบัญชีกลาง
กระทรวงการคลัง เรียกว่า บัญชีกองทุนส่งเสริมการเผยแผ่พระพุทธศาสนาเฉลิมพระเกียรติ ๘๐ พรรษา 
เงินกองทุนให้นำไปหาดอกผลได้
รวมทั้งเพื่อความคล่องตัวในการบริหารงาน ให้สำนักงานเลขานุการกรม กรมการศาสนา
เปิดบัญชีเงินฝากสำหรับกองทุนไว้กับธนาคารพาณิชย์ที่เป็นรัฐวิสาหกิจ
ภายในวงเงินและเงื่อนไขที่ได้รับอนุมัติจากกระทรวงการคลัง

ข้อ
๑๗  ให้กรมการศาสนาจัดทำประมาณการรายรับ
- รายจ่ายประจำปี เสนอคณะกรรมการเพื่อพิจารณาอนุมัติ
ก่อนนำเสนอกระทรวงการคลังเพื่อพิจารณาให้ความเห็นชอบ

หมวด ๕
การเงิน
การบัญชีและการตรวจสอบ

ข้อ
๑๘  วิธีปฏิบัติเกี่ยวกับการเบิกเงิน
การจ่ายเงิน การรับเงิน การเก็บรักษาเงิน การนำส่งเงินและการพัสดุ
ให้ปฏิบัติตามระเบียบของทางราชการโดยอนุโลม

ข้อ
๑๙  ให้ กรมการศาสนา
จัดทำบัญชีของกองทุนให้เป็นไปตามหลักการและนโยบายบัญชีผังบัญชีมาตรฐานและมาตรฐานรายงานการเงินสำหรับหน่วยงานภาครัฐตามที่กระทรวงการคลังประกาศกำหนด

ข้อ
๒๐  ให้ กรมการศาสนา
นำข้อมูลเกี่ยวกับการบัญชีของกองทุน
เข้าระบบการบริหารการเงินการคลังภาครัฐด้วยระบบอิเล็กทรอนิกส์ (GFMIS) ตามที่กรมบัญชีกลางกำหนด

ข้อ
๒๑  ให้ กรมการศาสนา
ปิดบัญชีและจัดทำงบการเงินของกองทุนประจำปีให้แล้วเสร็จภายในหกสิบวันนับแต่วันสิ้นปีงบประมาณและส่งงบการเงินดังกล่าวให้สำนักงานการตรวจเงินแผ่นดินตรวจสอบและรับรอง
พร้อมทั้งส่งสำเนางบการเงินของกองทุนเสนอคณะกรรมการและกรมบัญชีกลางทราบ
เมื่อสำนักงานการตรวจเงินแผ่นดินได้ตรวจสอบและรับรองงบการเงินของกองทุนแล้วให้นำเสนอคณะกรรมการทราบพร้อมทั้งส่งสำเนาให้กรมบัญชีกลางและสำนักงบประมาณ
เพื่อทราบต่อไป

ข้อ
๒๒  ให้หน่วยงานตรวจสอบภายใน
กรมการศาสนา ดำเนินการตรวจสอบเกี่ยวกับการเงิน
การบัญชีและการพัสดุของกองทุนตามระเบียบนี้
แล้วรายงานผลการตรวจสอบให้คณะกรรมการทราบอย่างน้อยปีละหนึ่งครั้ง

ข้อ
๒๓  วิธีปฏิบัติอื่นใดที่ไม่ได้กำหนดไว้ในระเบียบนี้
ให้ถือปฏิบัติตามระเบียบของทางราชการโดยอนุโลม
ในกรณีที่ไม่อาจปฏิบัติตามข้อกำหนดข้อหนึ่งข้อใดตามระเบียบนี้
ให้ขอทำความตกลงกับกระทรวงการคลัง

ข้อ
๒๔  ในกรณีที่กองทุนมีรายได้คงเหลือเกินความจำเป็น
กระทรวงการคลังจะกำหนดให้นำเงินดังกล่าวส่งคลังเป็นรายได้แผ่นดินตามจำนวนที่เห็นสมควรได้

ประกาศ
ณ วันที่ ๑๑ กุมภาพันธ์ พ.ศ. ๒๕๕๑
สด  แดงเอียด
อธิบดีกรมการศาสนา

ปริยานุช/จัดทำ
๑๒ มิถุนายน
๒๕๕๑

ปิติวรรณ/ปรับปรุง
๕ มิถุนายน ๒๕๖๑

[๑]
ราชกิจจานุเบกษา เล่ม ๑๒๕/ตอนพิเศษ ๙๐ ง/หน้า ๒/๒ มิถุนายน ๒๕๕๑